钦定古今图书集成/历象汇编/庶征典/第094卷 > 《祷雨说》前人
## 钦定古今图书集成/历象汇编/庶征典/第094卷 > 《祷雨说》前人

云蒸雨降，虽自于天，其实从一念中流出。故祷祈未
效不可怠，怠则不诚矣；既效，不可矜，矜则不诚矣；不
效不可愠，愠则不诚，尢甚焉？未效，但当省己之未至，
曰：“此吾之诚浅也，德薄也，于神乎奚尢？”既效，则感且
惧，曰：“我何以得此也？”不效，则省己当弥甚，曰：“神将罪
我矣，吾其能容身覆载间乎？”盖天之水旱，犹父母之
谴怒也，为人子者见其亲声色一旦异常，戒儆畏惕，
盖如何邪？方其未复，当如大舜号泣于旻天，时如伯奇履霜中野，时幸而复，则喜而不敢忘，敬而不敢弛，
惴惴焉恐亲之复我怒也。故曰：“仁人之事亲如事天，
事天如事亲。”绍定己丑中元前一日，祷雨于仙游山，
书此自警，且以告亲友之同致祷者。